Filmat li xxandar minn Birdlife Malta juri kif iġibu ruħhom par Garni fi xquq fondi fl-irdumijiet li jinsabu fil-Park tal-Majjistral hekk kif Garni ieħor “daħlilhom fl-għalqa” jew aħjar fil-bejta tagħhom. Il-filmat kien irrekordjat permezz ta’ kamera żgħira f’Marzu li għadda u juri Garnija bilqiegħda fuq il-bajda li kull par ikollu ferħ wieħed fis-sena. Juri wkoll il-mod kif hija ġġib ruħha mal-Garni u reazzjoni qawwija tagħhom hekk kif għasfur ieħor daħlilhom fil-bejta! Fil-fatt ma damx wisq qabel ma spiċċaw tajruh ‘il barra. It-tieni parti tal-filmat juri wkoll l-għajta li jagħmel il-Garni matul il-lejl. Għajta waħda, kultant sa tlieta wara xulxin, hija miġbuda ‘l ġewwa. L-għajjat jista’ jintuża biex jintgħarfu l-irġiel u n-nisa minn xulxin u l-għajta tal-mara hija eħxen minn tar-raġel. Il-Garnija bl-Ingliż Yelkouan Shearwater li mit-Tork tfisser “issegwi r-riħ” tirreferi wkoll għall-mod kif l-għasfur imiss il-ponot tal-ġwienaħ mal-ilma, waqt li jittajjar fuq wiċċ il-baħar. Il-Garnija li tgħix sa 25 sena u ssir adult ta’ sentejn jew tlieta, hija waħda mill-erba’ tjur tal-baħar li jbejtu f’Malta. L-oħrajn huma ċ-Ċiefa, il-Kanġu ta’ Filfla u l-Gawwija Prima. Huwa mifhum li f’Malta jbejtu 1,600 u 1,980 par, jiġifieri madwar 10 fil-mija tal-popolazzjoni globalio ta’ dan l-għasfur.